Κωνσταντίνος Γιαννακόπουλος (ζωγράφος)

Ο Κωνσταντίνος Γιαννακόπουλος ή C. Yannaco (Γιαννακό) είναι Έλληνας ζωγράφος. 

Βιογραφία
Έκανε νομικές σπουδές και παράλληλα σπούδασε ζωγραφική στην Ανώτατη Σχολή Καλών Τεχνών, με τους Σπυρίδωνα Βικάτο και Ουμβέρτο Αργυρό. Από το 1947 έως το 1955, με υποτροφία της γαλλικής κυβέρνησης, συνέχισε τις σπουδές του στο Παρίσι, στη Σχολή του Λούβρου και την École des Beaux-Arts. Η καλλιτεχνική του πορεία μπορεί να διαιρεθεί σε τρεις φάσεις:

η πρώτη υπό την επίδραση του γερμανικού ιμπρεσιονισμού σε συμφωνία με τα διδάγματα των δασκάλων του Βικάτου και Αργυρού, 
η δεύτερη υπό την επίδραση του γαλλικού ιμπρεσιονισμού και των μεταϊμπρεσιονιστών τάσεων, όπου μετακινείται από την επίδραση του Εντουάρ Μανέ στις κυβιστικές φόρμες του Πολ Σεζάν και σε πειραματισμούς με γεωμετρικά σχήματα, στο πλαίσιο μιας διανοητικής ζωγραφικής
και η τρίτη του φοβισμού. 

Το χρώμα και η φόρμα είναι ισορροπημένα στα έργα του, όπου προσπαθεί να συνδυάσει τις νέες τάσεις της τέχνης με τα αισθητικά δόγματα του παρελθόντος, χωρίς να μένει στάσιμος μιμητής των διδαγμάτων των σημαντικών δασκάλων της ζωγραφικής. Το αποτέλεσμα είναι εγκεφαλικό, με συνδυασμό συναισθήματος και αυθορμητισμού, χρωματικής αρμονίας και εκφραστικής ειλικρίνειας, ευαισθησίας και ισορροπίας.

Βραβεία
Έχει λάβει το Oscar Ζωγραφικής (Μόντε-Κάρλο, 1949), τιμήθηκε με τον Ταξιάρχη της Γαλλικής Κυβέρνησης, με το Χρυσό Μετάλλιο της Πόλης του Παρισιού (1951) κ.α. Είναι συνιδρυτής της Πινακοθήκης Καλαμάτας (1961).

Συλλογή Γιαννακό στο Φιλολογικό Σύλλογο Παρνασσός
Το 1992, με δωρεά του, σχηματίστηκε στο Φιλολογικό Σύλλογο Παρνασσός η «Πινακοθήκη Γιαννακό». Τα έργα που περιλαμβάνονται στην πινακοθήκη Γιαννακό είναι τα εξής: 

Εκκλησάκι στο Καβούρι, 1937 Συλλογή Φ.Σ.Π
Κεφάλι γέρου, 1949 Συλλογή Φ.Σ.Π
Αυτοπροσωπογραφία Κωνσταντίνου Γιαννακόπουλου, 1947
Η μητέρα του ζωγράφου (έγχρωμη φωτογραφία πρωτοτύπου)
Ο πατέρας του ζωγράφου, 1946
Φράνκλιν Ρούσβελτ
Κυδώνια με ρόδι, 1950
Νεκρή φύση
Γυμνό

Εκθέσεις

Παρουσίασε το έργο του σε ατομικές εκθέσεις:

«R. Dunkan», Παρίσι 1949
«Barbedienne», Παρίσι 1951
«Φιλολογικός Σύλλογος Παρνασσός», 1953, 1992
Ιταλικό Ινστιτούτο, 1955
«Γαλαξίας», 1967
Π.Δ.Αθηναίων, 1978-αναδρομική-
Γαλλικό Ινστιτούτο, 1980
Ισπανικό Ινστιτούτο, 1984
«Κτίριο Κ. Παλαμά», 1992-αναδρομική-κ.α. 

Έχει, επίσης, συμμετάσχει σε ομαδικές εκθέσεις:

Salon des Indépendants, Παρίσι 1947, 1948, 1949, 1950
Salon d’ Hiver, Παρίσι 1947, 1948, 1949, 1950
Πανελλήνιες 1952, 1957, 1960, 1963, 1967, 1971,1973
Μπιενάλε Τύνιδας, 1952
Salon Comparaisons, Παρίσι, 1982 κ.α.

Έργα του βρίσκονται στην ΕΠΜΑΣ, στην Πινακοθήκη του «Παρνασσού», στις Π.Δ. Αθηναίων και Ρόδου, στο Petit Palais, Παρίσι, στο Μουσείο Μοντέρνας Τέχνης, Ιερουσαλήμ. Είναι μέλος του ΕΕΤΕ.

Εξωτερικοί σύνδεσμοι
 Διαδικτυακή Πύλη Πολιτισμού Φιλολογικού Συλλόγου Παρνασσός

Κατηγορία:Έλληνες ζωγράφοι του 21ου αιώνα
Κατηγορία:Έλληνες ζωγράφοι του 20ού αιώνα